南塘晚步記鄰里語
作者：陸游
朝代：宋

paragraphs: 喚舟欲泛湖，出門日已暮。
顧景遂輟行，老病畏風露。
不如上南塘，蕭然散予步。
季子挾書卷，仲孫奉杖屨。
夏秋多杜門，一出驚行路。
鄰里相與言，穡事凜可懼。
群蝗飛蔽日，殘嚙到竹樹。
惟茲數里間，若有神物護。
天菑幸獨薄，豈以此老故。
老人亦自笑，病骨日欲仆。
鬼神彼何爲，與世殊好惡。
相期勤自修，此幸豈可屢。